STADI 14
?Wanem Ol Baebol Skul We Ol Paenia Oli Save Go Long Olgeta?
Longtaem finis i kam, ol Witnes blong Jehova oli mekem ol Baebol Skul. Olgeta we oli wok fultaem blong talemaot gud nius blong Kingdom, oli save go long ol skul ya. Ol skul ya oli givhan long olgeta blong oli “finisim olgeta wok ya we God i givim.”—2 Timoti 4:5.
Skul Blong Paenia. Wan brata no sista we i mekem wok blong fultaem paenia wan yia finis, i save go long skul ya we oli mekem long wan Haos Kingdom klosap long ples blong hem. Skul ya i blong 6 dei, mo i givhan long ol paenia blong oli kam klosap moa long Jehova, oli kam gud moa long wok blong prij, mo oli gohed strong long wok ya.
Skul Blong Ol Man Blong Talemaot Gud Nius. Skul ya we i blong tu manis, i trenem olgeta we oli paenia sam yia finis. Olgeta ya oli rere blong lego ples blong olgeta blong go long eniples we i nidim moa man blong prij. I olsem we oli talem se: “!Mi ya, mi save go! !Yu sanem mi!” Oli folem fasin blong Nambawan Man blong talemaot gud nius, Jisas Kraes. (Aesea 6:8; Jon 7:29) Afta long skul, maet oli sanem olgeta oli go long wan ples we i defren long ples blong olgeta. Fasin blong laef blong ol man i defren, weta i defren, mo maet kakae i defren. Maet oli mas lanem wan narafala lanwis tu. Skul ya i givhan long ol brata mo sista we oli no mared mo olgeta we oli mared, we oli gat 23 yia kasem 65 yia, blong oli wokem ol gudfala fasin we bambae oli nidim long ples we oli go long hem. Mo oli lanem plante samting we bambae i mekem se Jehova mo ogenaesesen blong hem oli save yusum olgeta moa.
Baebol Skul Blong Gilead. Long Hibru lanwis, tok ya “Gilead” i minim “Givim Bigfala Witnes.” Skul blong Gilead i stat long 1943, mo kam kasem naoia, bitim 8,000 brata mo sista oli tren long skul ya, blong oli go mekem wok blong misinari “long olgeta ples long wol.” Wok blong olgeta i karem gudfala frut. (Ol Wok 13:47) Taem ol misinari oli kam long Peru, i no gat wan kongregesen long kantri ya. Naoia i gat bitim 1,000. Sem mak long Japan. Taem ol misinari oli kam, i no gat 10 Witnes yet long kantri ya. Be naoia i gat bitim 200,000. Long skul ya, ol studen oli stadi dip long Tok blong God blong faef manis. Sam long ol studen we oli singaot olgeta, oli mekem wok blong spesel paenia no misinari, sam oli wok long ol branj ofis, mo sam oli eria elda. Trening we oli kasem long skul ya i givhan long wok we i gohed long fulwol, blong i kam bigwan moa.
?Skul Blong Paenia i givhan long olgeta olsem wanem?
?Hu i save go long Skul Blong Ol Man Blong Talemaot Gud Nius?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn